रोहतक, हरियाणा/नगर संवाददाताः रोहतक पुलिस की अपराध जांच शाखा ने लूट की योजना बनाते हुए तीन बदमाशों को गिरफ्तार किया है. इनमें से एक बदमाश पर हत्या के मामले में 25 हजार रूपए का इनाम भी घोषित है. पुलिस ने बदमाशों के पास से अवैध हथियार व एक गाड़ी भी बरामद की है. रोहतक पुलिस की अपराध जांच शाखा प्रथम की टीम की गश्त पर थी. इसी दौरान खरखौदा रोड के सामने एक गाड़ी में तीन बदमाश मिले. इन बदमाशों ने पुलिस टीम पर हमला करने का प्रयास किया लेकिन पुलिस ने तत्परता दिखाते हुए उन्हें गिरफ्तार कर लिया. पकड़े गए बदमाशों की पहचान जींद के देशखेड़ा निवासी कुलबीर, जींद के रोजला निवासी प्रवीन उर्फ सोनू और रोहतक के बलियाणा गांव के विकास उर्फ विक्की के रूप में हुई. इन बदमाशों के पास से पिस्तौल ने तीन देसी पिस्तौल और 11 जिंदा कारतूस बरामद किए. पुलिस पूछताछ के बाद बदमाश विकास के घर से पुलिस ने चार और अवैध हथियार और कारतूस बरामद किए. साथ ही पुलिस को पता चला कि तीनों बदमाशों की जुलाना के विकास नैन की हत्या की योजना थी. वारदात को अंजाम देने के लिए इन बदमाशों ने बहादुरगढ़ से एक गाड़ी लूटी थी.